Uusi päivä (televisiosarja)

Uusi päivä (lyh. UP) oli vuosina 2010–2018 esitetty suomalainen komediallinen draamasarja. Sarjan ensimmäinen osa esitettiin Yle TV2 -kanavalla lokakuussa 2010. Sarjaa esitettiin kolme puolen tunnin mittaista jaksoa viikossa, maanantaista keskiviikkoon. Uusi päivä päättyi 18. joulukuuta 2018, kun sitä oli esitetty kahdeksan vuoden aikana yhteensä 802 jaksoa.

Sarjan tapahtumat sijoittuivat Helsingin ja Hämeenlinnan välissä olevaan kuvitteelliseen Virtauksen kaupunkiin. Keväästä 2016 eteenpäin Tampere oli yksi sarjan tapahtumapaikoista.

Näyttelijät 

Sarjan lopussa alkuperäiskokoonpanoon kuuluneista näyttelijöitä olivat mukana Inga Sulin, Lari Halme, Aimo Räsänen, Panu Mikkola, Thelma Siberg, Sanni Haahdenmaa, Antti Väre, Atte Reunanen, Lotta Lehtikevari, Matti Leino, Anu Niemi, Kalle Ruusukallio sekä Juhani Laitala. Heistä Sulin, Halme, Räsänen, Mikkola, Ruusukallio ja Siberg olivat mukana poistumatta kertaakaan sarjasta.

Tuotanto 

Maaliskuussa 2008 Yleisradion silloinen toimitusjohtaja Mikael Jungner ehdotti Ylen kanavalle omaa päivittäissarjaa vastineeksi MTV3-kanavan suositulle Salatut elämät -saippuasarjalle. Syyskuussa 2008 julkistettiin tieto, että Yle TV2 alkaa tuottaa uutta kolmesti viikossa esitettävää draamasarjaa syksyllä 2010.

Sarjan työnimeksi ilmoitettiin Haavemaa. Touko–kesäkuussa 2010 paljastettiin sarjan varsinainen nimi Uusi päivä sekä sarjan päänäyttelijät.

Uusi päivä oli yksi Ylen suurimmista televisiohankkeista. Sen tekeminen maksoi noin viisi miljoonaa euroa vuodessa.

Sarjan tunnusmusiikkina käytettiin Kolmas Nainen -yhtyeen kappaleesta ”Hyvää ja kaunista” tehtyä uutta versiota, jossa sanat on muutettu vastaamaan sarjan maailmaa ja teemoja. Nimeksi kappaleelle annettiin ”Hyvää ja kaunista 2.0”. Neljännellä tuotantokaudella alkutunnus ja tunnusmusiikki uudistettiin täysin, vaikka musiikkina käytettiinkin edelleen ”Hyvää ja kaunista” -kappaletta.

Ulkoilmakohtauksia kuvattiin pääsääntöisesti Tampereella Tampellan kaupunginosassa.

Yleisradio ilmoitti kesäkuussa 2014, että sarjan tuotannosta vastaa jatkossa Creative Studios Finland -niminen yritys (myöh. Studio Mediapolis), jonka palkkalistoille 22 tuotantotyöntekijää siirtyivät. Sarjan sisällön suunnittelu jäi kuitenkin Ylelle. Sarjan studiot siirtyivät kesällä 2015 Mediapolikseen rakennettuun kuvaushalliin.

Vastaanotto 
Syksyllä 2009 TV2:n ohjelmapäällikkö Olli Tola kertoi sarjan pyrkivän saamaan aluksi ainakin puoli miljoonaa katsojaa, mutta Uuden päivän alkaessa Yle ilmoitti katsojatavoitteeksi noin 300 000 katsojaa jaksoa kohden. Sarjan ensimmäinen osa, Tyvestä puuhun noustaan, esitettiin 4. lokakuuta 2010. Ensimmäisellä viikolla sarjalla oli keskimäärin 300 000 katsojaa, mutta toisella viikolla sarjan katsojaluvut putosivat hieman reiluun 200 000 katsojaan. Sarja saavutti toistaiseksi suurimmat katsojalukunsa (432 000 katsojaa) jaksolla 470, joka esitettiin 11. maaliskuuta 2015.

Sarja leimattiin usein ”flopiksi” suurten tuotantokustannuksien ja heikkojen katsojalukujen vuoksi. Lokakuussa 2012 sarja ei ollut kahden vuoden esittämisen jälkeen vieläkään kerännyt Ylen alun perin tavoittelemia katsojalukuja. Sarjan tekijät itse kommentoivat että ”sarjaa katsotaan paljon myös Yle Areenan ja uusintojen kautta, jolloin sen todellinen katsojamäärä on korkeampi”.

Yleisradion mukaan sarjan pääkohderyhmä olivat 10–15-vuotiaat ja perheet, mutta syksystä 2011 alkaen sarjan kohderyhmää on pyrittiin laajentamaan 15–35-vuotiaisiin muuttamalla käsikirjoitusta dramaattisemmaksi ja lisäämällä roolihahmoja.

Helmikuussa 2015 viikon katsotuinta jaksoa katsoi keskimäärin noin 365 000 katsojaa.
Ylen tiedotteen mukaan sarjaa seurasi viikoittain n. 700 000 katsojaa, kun mukaan lasketaan ensilähetys, uusinnat ja verkkokatselu. Yle Areenassa yksi Uuden päivän jakso sai keskimäärin 60 000 käynnistystä.

Sarjan lähtötilanne 

Sarjan alkaessa sen keskiössä oli Haaviston perhe, johon kuuluivat vanhemmat Minna (es. Anu Niemi) ja Asko (es. Antti Majanlahti) sekä kolme lasta. Minna oli vanhustyötä tekevä sairaanhoitaja ja Asko Virtauksen lukion rehtori. Lapsista vanhin oli juuri lukion aloittava Vilma Haavisto (es. Rosa Hautala), jolla oli pikkusisarukset Tuija (es. Fanni Suomi) ja Osku (es. Atte Reunanen). Perheeseen kuuluivat myös Askon vanhemmat Aino (es. Inga Sulin) ja Ensio (es. Esko Roine), jotka muuttivat Göteborgista takaisin Suomeen poikansa perheen luokse Haavistojen sukutilalle.

Virtauksessa toimi aurinkoenergiaan erikoistunut yritys, Suner, jonka omisti Pentti Ruuskanen (es. Juhani Laitala). Hänellä oli kaksi aikuista lasta, Aleksi (es. Juuso Pekkinen) ja Marika (es. Helena Rängman). Aleksi työskenteli radiotoimittajana ja Marika sarjan alussa tanssijana New Yorkissa. Sunerilla työskentelivät myös Otso Karhu (es. Aimo Räsänen), Askon sisar Elina Haavisto (es. Sanni Haahdenmaa), Tero Kuusla (es. Lari Halme), Lauri Kallio (es. Panu Mikkola) sekä Sakari Määttä (es. Matti Leino).

Keskeinen tapahtumapaikka oli Virtauksen lukio, jonka uusia oppilaita olivat Vilman lisäksi esimerkiksi Emmi Lukkari (es. Suvi Hurme), Jani Hellemaa (es. Valtteri Lehtinen) ja Otso Karhun poika Tomi (es. Antti Väre). Opettajana toimi Askon lisäksi muiden muassa Lissu Kanerva (es. Hanna-Riikka Siitonen).

Esitysaika 
Sarjaa esitettiin sen alusta lähtien maanantaista keskiviikkoon kello 20.00–20.30. Viikon jaksot esitettiin uusintana sunnuntaisin puolenpäivän aikaan. Perjantaisin tulevan viikon jaksot julkaistiin ennakkoon Yle Areenassa.

Ensimmäinen tuotantokausi esitettiin kokonaisuudessaan uusintana kesällä 2011. Myös toinen tuotantokausi esitettiin seuraavana kesänä kokonaisuudessaan. Kesällä 2013 esitettiin toiveuusintana sarjan jaksot 1–135. Kesän 2013 uusintoja nähtiin maanantaista perjantaihin kello 20.00–21.00. Kesällä 2014 uusittiin sarjan jaksot 136–189. Jaksoja esitettiin maanantaista keskiviikkoon kaksi jaksoa illassa, paitsi viimeisellä viikolla yksi jakso illassa maanantaista perjantaihin. Kesällä 2015 esitettiin koko kolmas tuotantokausi. Kesällä 2016 esitettiin puolet neljännestä tuotantokaudesta erikoisjaksoon Vilman vaikea valinta asti. Kesällä 2017 esitettiin  toistamiseen erikoisjakso Vilman vaikea valinta ja sen perään neljännen kauden kevään jaksot. Vuoden 2018 kesäuusinnat alkoivat jo maaliskuussa 2018 sarjan jäätyä kesätauolle. Kesän aikana esitettiin uusintana kaikki viidennen kauden sekä kaikki kuudennen kauden jaksot.

Sarjan päätyttyä helmikuussa 2019 uutisoitiin, että Uuden päivän ensimmäisen ja toisen kauden jaksot julkaistaan Yle Areenaan 15. helmikuuta 2019. Sen lisäksi uusintoja esitetään myös TV2:lla. Kolmannen kauden jaksot julkaistiin Yle Areenassa 15. huhtikuuta 2019. Neljäs kausi julkaistiin Yle Areenaan heinäkuussa 2019. Kaikki jaksot ovat katsottavissa vuoden ajan Yle Areenassa.

UPplus 
UPplus (aiemmin UP+) oli 1. syyskuuta 2011 alkanut sarjan tekijöiden torstaisin Yle Areenassa ja YouTubessa julkaisema nettisarja. Nettisarjan jaksoissa seurattiin muun muassa sarjan näyttelijöiden Panu Mikkolan, Anu Niemen ja Antti Väreen päiviä, esiteltiin ennakkoon sarjaan tulevia hahmoa, kerrottiin juonipaljastuksia, nähtiin pilalle menneitä otoksia Uuden päivän kuvauksista sekä kyseltiin sarjan tekijöiltä katsojien lähettämiä kysymyksiä. Joissakin UPplus-jaksoissa syvennyttiin jonkin hahmon tyyliin tai elämäntarinaan Uuden päivän aikana. Marraskuussa 2016 julkaistiin ensimmäisen kerran kuukaudessa ilmestyvä UPplus Bäkkäri -jakso, jossa YleX-radiokanavalla Bäkkäri-ohjelmaa juonsivat Thelma Siberg ja Valtteri Lehtinen haastattelivat Uuden päivän näyttelijöitä ja tekijöitä.

Ensimmäisen tuotantokauden ajan Uuden päivän tekijät julkaisivat torstaisin tulevan viikon parhaita paloja videokoosteen muodossa.

Musiikki 
Sarjan säveltäjänä työskenteli Karl Sinkkonen. Hän vastasi sarjan taustamusiikeista. Musiikkituottajana työskenteli kuolemaansa saakka myös sarjassa näytellyt Hanna-Riikka Siitonen.

Vihreät Valot 
Vihreät valot (aik. Emmi Ensemble) oli alun perin sarjassa esiintyvien Emmin (es. Suvi Hurme), Janin (es. Valtteri Lehtinen), Cican (es. Siiri Partanen), Aapon (es. Kalle Ruusukallio), Rasmuksen (es. Ville-Veikko Airaniemi) ja Topin (es. Eero Seppä) perustama yhtye, joka on julkaissut sarjaa varten äänittämiään kappaleita muun muassa Spotifyssa. Yhtye keikkaili erilaisissa tapahtumissa ympäri Suomea. Yhtyeeseen kuuluivat Jani, Rasmus, Aapo ja Cicca.

Syyskuussa 2012 yhtye sai oman animaatiosarjan Ylen verkkosivuille. Jaksot esitettiin Yle Areenassa sekä YouTubessa. Jaksojen käsikirjoituksesta vastasi koomikko Krisse Salminen.

Bongolava 
Bongolava (aik. T. Palon täytetty apina) oli alun perin sarjassa esiintyvien Epun (es. Eemeli Sutelainen), Ronin (es. Ville Rossi) ja Oskun (es. Atte Reunanen) perustama bändi. Sittemmin Epun korvasi bändissä Lenni Morris (es. Joel Bonsdorff), kun Eppu muutti pois Virtauksesta. Bongolava hajosi lopullisesti vuoden 2017 jaksoissa.

Spin-offit

Vihreät Valot – Väärät bileet 

Uuden päivän esitystauon aikana helmikuussa 2016 sarjasta esitettiin spin-off-sarja Vihreät Valot – Väärät bileet. Sarjan pääosissa näyttelevät Kalle Ruusukallio, Siiri Partanen, Valtteri Lehtinen ja Suvi Hurme. Muissa rooleissa esiintyvät muun muassa Heidi Lindén, Outi Mäenpää ja Jarmo Mäkinen.

Tabula Rasa 
Tabula Rasa on kesällä 2017 julkaistu kolmiosainen spin-off-sarja, jossa Sonja Ollila (es. Hennariikka Laaksola) hypnotisoi Kristan (es. Thelma Siberg) ja Tomin (es. Antti Väre). Sarjassa tutustutaan tuttujen hahmojen alitajuntaan. Sarjan jaksot julkaistiin Uuden päivän virallisella YouTube-kanavalla sekä Yle Areenassa elokuussa 2017.

Mä voin selittää kaiken 

Mä voin selittää kaiken oli kesäkuussa 2018 julkaistu 14-osainen spin-off-sarja, jossa Pyry (es. Toni Nikka) päätti järjestää kotibileet pilatakseen Kaislan (es. Eeva Rajakangas) ja Iiron (es. Miro Puranen) romanttisen illan. Juhlia tuli kuokkimaan Myrsky (es. Tuure Boelius) kavereineen.

Tuotantokausien päätösjaksot 

4. toukokuuta 2011, Osa 87: Tikusta asiaaKevätnäytöksessä esitetyn Tuhkimon ensi-ilta onnistuu. Asko ja Lissu ovat päättäneet kutsua Vilman pyynnöstä Ilarin katsomaan esitystä. Vilma yrittää viimeisen kerran tehdä vaikutuksen Ilariin, mutta järkyttyy, kun Ilari esittelee raskaana olevan avovaimonsa. Emmi ja Tomi tekevät sovinnon ja suutelevat. Marika kertoo Saralle epäilevänsä olevansa raskaana ja tekee raskaustestin. Marikan tietämättä myös Sara on ostanut raskaustestin, sillä tämäkin epäilee olevansa raskaana. Elina järkyttyy, kun Lauri huomaa Elinan tekemän suunnitteluvirheen majakan aurinkopaneelijärjestelmän piirustuksissa. Aleksi kosii Elinaa radion välityksellä.

2. toukokuuta 2012, Osa 189: Toisen vaivaisen vahinko, toisen onni autuaanKarri ja Krista ovat yön aikana saaneet ruokamyrkytyksen pilaantuneesta majoneesista. Seuraavana päivänä oleva tanssikilpailu uhkaa jäädä Kristan osalta väliin. Vilma panikoi tanssikilpailun kovaa tasoa, mutta Jani kannustaa Vilmaa. Jania kuitenkin epäilyttää kestääkö Vilman loukkaantunut jalka esitystä. Jani ja Vilma suutelevat juuri ennen Vilman omaa esitysvuoroa. Esitys sujuu hyvin, kunnes Vilman jalka pettää. Vilma viedään ambulanssilla sairaalaan. Krista ei kykene tanssimaan ja Sakari on jo valmis perumaan heidän esityksensä, kunnes Sakarin pikkuveli Peetu päättää pelastaa tilanteen tanssimalla Kristan osuuden.  Tuomareiden kehumaa esitystä ei kuitenkaan voida hyväksyä, sillä se ei ollut läpäissyt esikarsintaa. Kisan tuomari kuitenkin tarjoaa Sakarille unelmien työsopimusta tanssijana. Muistinsa menettänyt Pentti taiteilee sairaalassa kuvaa edesmenneestä vaimostansa Margitista sekä parin yhteisestä Aleksi-vauvasta. Pentin ja Aleksin vieraillessa Margitin haudalla muistot Aleksin syntymästä alkavat hiljalleen palata Pentin mieleen.

1. toukokuuta 2013, Osa 291: Lyökäämme käsi kätehenAino paljastaa Ensiolle kärsivänsä peliriippuvuudesta. Minna vuokraa asunnon ja aikoo muuttaa pois Haavistosta. Kevätnäytös on alkamaisillaan, eikä toista pääosan esittäjää, Karria, näy missään. Viimeisillään raskaana oleva Vilma lähtee hakemaan Karria asuntolasta, mutta alkaa saada matkalla kovia supistuksia. Päästyään asuntolalle Vilmalta tulee lapsivesi ja tämä synnyttää terveen pojan asuntolassa ambulanssihenkilökunnan avustuksella.  Syöpää sairastava Ensio on juuri päättänyt aloittaa hoidot tautia vastaan. Hän on juuri ostanut ilmapallon Vilman vastasyntyneelle vauvalle ja on ylittämässä tietä, kunnes tajuaa juuri ohittaneensa kuolleen ystävänsä Henrik Paltamon, kääntyy katsomaan taakseen ja samalla hetkellä auto törmää Ensioon.

14. toukokuuta 2014, Osa 391: Tuhon enteitäVirtauksessa vierailulla oleva Pentti Ruuskanen avaa Sunerin uuden teollisuushallin, samalla kun Terolle ja Laurille paljastuu, että Sunerin suunnitteleman Kuusla-paneelin piirustukset ovat vuotaneet kiinalaiselle kilpailijalle ja iso Malesiaan tehty aurinkopaneelitilaus peruuntuu. Elina jättää Niklaksen, sillä tietovuodosta epäillään juuri Niklasta. Anni lähtee turkkilaisen isänsä Ugur Budakin kanssa Turkkiin. Aleksi sai työtarjouksen levy-yhtiöstä, jonka toimisto sijaitsee New Yorkissa ja päättää ottaa tarjouksen vastaan.

29. huhtikuuta 2015, Osa 491: Hallan vaaraIris joutuu sairaalaan syötyään Epun valmistamia kannabista sisältäviä keksejä. Karri saa vihiä Epun huumetouhuista ja kehottaa tätä hankkiutumaan kekseistä eroon. Poliisit löytävät keksit asuntolaan tehdyssä huumeratsiassa, ja Karri  pelastaa veljensä pulasta väittämällä keksien olevan hänen. Tiia viettää iltaa Janin luona, kunnes Vilma saapuu Väinön kanssa Janin oven taakse. Vilma haluaa korjata menneen ja kosii Jania. Hiltunen juonii Lissun jäämään sairauslomalle saadakseen rehtorin paikan Virtauksen lukiosta. Sairauslomaa hakiessa Lissu paljastaa Mirjalle epäilevänsä olevansa raskaana ja päättää tehdä raskaustestin. Haavistot taistelevat kaikin keinoin kaivoshanketta vastaan ja Asko päättää järjestää mielenosoituksen kiinnittämällä ketjulla itsensä mietintäkiveensä. Asko jää yksin metsään Tomin lähdettyä hakemaan asuntolasta kameraa mielenosoitusta varten. Tomi juuttuu kuitenkin asuntolassa pidettävään huumeratsiaan. Asko on paleltumaisillaan pimeään metsään, kunnes näkee valon ja ihmisen lähestyvän häntä.

25. toukokuuta 2016, Osa 570: Väärät nuotitEmma viettää iltaa Sonjan luona, eikä hän haluaisi mennä takaisin perheensä luokse. Emma karkaa Rovaniemelle menevään junaan, mutta Reino tajuaa tytön aikeet ja ehtii saada hänet kiinni. Juna ehtii kuitenkin lähteä liikkeelle. Kesken matkan poliisit pysäyttävät junan ja pidättävät Reinon lapsen kaappauksesta. Bongolava osallistuu bändikisaan,  mutta juuri ennen esitystä Roni saa tietää Teron maksaneen kilpailun tuomarille siitä, että Bongolava voittaa. Voittopuheessa Roni paljastaa salaliiton kilpailun yleisölle. Minna paljastaa Askolle Hiltusen vaimon kuolleen tsunamissa. Asko selvittää asiaa ja löytää netistä Hiltusen vaimon olevan edelleen elossa. Toisaalla Hiltunen ja Minna suutelevat ensimmäistä kertaa. Tuija on innoissaan uudesta ajoharrastuksestaan ja ajaessaan hänen autonsa syöksyy pellolle tuhoisasti.

24. toukokuuta 2017, Osa 667: Kohtalon hetkiäTomi ja Krista vaativat Irikseltä kämppisten asunnon vara-avaimen takaisin, mistä Iris loukkaantuu. Tomi kokee tarvetta lohduttaa Iristä ja löytää tämän puiston penkiltä. Tomi on vihdoin lopettanut kamppailun tunteitaan vastaan ja Iris uskaltautuu pussaamaan Tomia. Aino tuntee olonsa yksinäiseksi ja turvattomaksi jäätyään asumaan yksin Haavistoon. Hän rakentaa ansan mahdollista kotimurtoa yrittävää henkilöä varten ja kuulee yöllä kolinaa ansan suunnalta. Hän uhkailee murtautujaksi luulemaansa henkilöä, joka Ainon taskunlampun valaisemassa tuvassa paljastuu Elinaksi. Sairaalassa Marika valmistautuu aivokasvainleikkaukseen, joka menee hyvin ja kasvain saadaan lähes kokonaisuudessaan poistettua. Jakson lopussa Marika kuitenkin kuolee saamiinsa komplikaatioihin.

28. maaliskuuta 2018, Osa 749: LöytöElina epäilee Niklaksen ottaneen vastaan Hammarilta saadut hämäräperäiset rahat, rahoittaakseen niillä Elaterin toiminnan. Myöhemmin Hammarin lähettämät miehet tulivat vaatimaan rahojaan takaisin Niklakselta, joka sanoo olevansa tietämätön rahojen nykyisestä olinpaikasta. Aino puolestaan löytää Haaviston puuvajasta sinne piilotetut rahat. Samaan aikaan kotimatkalla oleva Elina katoaa. Pitkään tunteitansa vastaan taistelleet Krista ja Reino päätyvät samaan sänkyyn. Kaisla ilmoittaa Iirolle olevansa valmis seksiin. Myöhemmin Iiro päätyy suutelemaan yhdessä Kaislan kaksoisveljen Pyryn kanssa, joka oli jo aiemmin kertonut Iirolle tunteistaan.

18. joulukuuta 2018, osa 802: Melkein kolmet häätHaavistossa valmistaudutaan suureen hääjuhlaan, jossa alttarille on tarkoitus astua Haavistoja kolmessa sukupolvessa: Elina Haavisto ja Lauri Kallio, Osku Haavisto ja Stella Kuparinen sekä Aino Haavisto ja Pentti Ruuskanen. Tosin ennen juhlien alkua Osku ja Stella päättävät karata, sillä he olivat jo muodollisesti naimisissa, eivätkä olisi edes halunneet suuria juhlia. Elinan ja Laurin suhde myös kariutuu, kun Lauri ymmärtää Niklaksen lasta odottavan Elinan rakastavan edelleen Niklasta. Lopulta alttarille astuvat Aino ja Pentti.

Katso myös 
 Luettelo televisiosarjan Uusi päivä henkilöistä
 Luettelo televisiosarjan Uusi päivä esityskausista
 Luettelo televisiosarjan Uusi päivä keskeisistä tapahtumapaikoista

Lähteet

Aiheesta muualla 
 Uuden päivän sivusto Yle.fi:ssä
 Yle.fi: Muistatko vielä heidät? Uuden Päivän hahmoista löytyy ilopilleri, kaikentietäjä ja vallaton isoisä